चचेरी बहन से दुष्कर्म करने के आरोपी को 10 साल कैद
सागर के तृतीय अपर सत्र न्यायाधीश की अदालत ने सुनाया फैसला
भास्कर संवाददाता । सागर
तीन साल पहले चचेरी बहन से दुष्कर्म करने के आरोपी को तृतीय अपर सत्र न्यायाधीश राजश्री श्रीवास्तव ने 10 साल के सश्रम कारावास तथा 15 हजार रुपए अर्थदंड की सजा सुनाई है। घटना 2014 में रहली ब्लॉक के मुहली गांव में हुई थी।
अपर लोक अभियोजक उमेश पांडे ने बताया कि रहली ब्लॉक के मुहली गांव निवासी 13 वर्षीय किशोरी से उसके चचेरे भाई ने दीपावली के 15 दिन पहले से मई 2014 तक तीन मर्तबा दुष्कर्म किया। इसकी शिकायत महिला थाने की पुलिस से की गई। पुलिस ने विवेचना के बाद आरोपी के खिलाफ मामला दर्ज कर कोर्ट में चालान पेश किया।
कोर्ट ने अभियोजन पक्ष द्वारा पेश किए गए साक्ष्यों को सिद्ध पाते हुए आरोपी को धारा 376(2) (एस), 376 (2) (आई), 376 (2) (एन) में 10-10 वर्ष के सश्रम कारावास तथा 5-5 हजार रुपए अर्थदंड की सजा सुनाई है। पास्को एक्ट की धारा 5 (एन) और 5(एल) में 1-1 वर्ष के सश्रम कारावास की सजा से दंडित किया है। अर्थदंड की राशि जमा हाेने पर पीड़ित किशोरी को 15 हजार रुपए प्रतिकर के रूप में दिए जाने के आदेश दिए हैं।
पहली बार 10 रु. देकर की ज्यादती, फिर अमानवीयता पर उतरा आरोपी
ग्राम मुहली निवासी आरोपी ने अपनी 13 साल की चचेरी बहन को 10 रुपए देने का लालच देकर खेत में सब्जी देखने के लिए ले गया। यहां उसने बहन से दुष्कर्म किया। इधर बीमारी के कारण किशोरी की मां अस्पताल में भर्ती हो गई। इस बीच आरोपी ने नवंबर माह में किशोरी को धमकाकर घर बुलाया और दुष्कर्म किया। घटना के 5 दिन बाद किशोरी की मां की अस्पताल में मौत हो गई। इसके बाद किशोरी की मौसी उसे अपने साथ बिलासपुर ले आई। घर जाते वक्त किशोरी खो गई। इसे जिला बाल कल्याण समिति बिलासपुर ने पूछताछ के बाद दमोह की समिति के पास भेज दिया। समिति ने किशोरी के संबंध में खोज खबर करने के बाद मई 2014 में उसके सागर निवासी चचेरे भाई को बुलाया और उसके साथ भेज दिया। सागर आने के बाद मुहली निवासी आरोपी ने फिर धमकी देकर किशोरी को अपने घर बुलाया और दुष्कर्म किया। इस बीच दमोह से समिति पदाधिकारियों ने किशोरी को बुलाया। किशोरी ने समिति से घर वापस नहीं जाने की बात कही। इस पर समिति ने उसे कटनी के बाल आश्रम भेज दिया। यहां किशोरी ने अपने साथ हुई घटना की जानकारी दी। इस पर समिति ने किशोरी को जिला बाल कल्याण समिति सागर को सौंप दिया। समिति ने पुलिस अधीक्षक काे पत्र लिखकर मामले में केस दर्ज कराने के आदेश दिए।
यह है पूरा मामला
hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva